als_Latn dik_Latn sag_Latn
Dava Gjergji, vetëm emri dhe mbiemri e thotë krejt atë që dua ta them në fillim të kësaj interviste. Na kujtohet kënga «Moj Evropë», por edhe shumë të tjera. Këngëtarja e mirënjohur Dava Gjergji me këngët e saj të mrekullueshme epiko-heroike ka mbetur në historinë e këngës së bukur shqipe dhe në kujtesën e të gjithë atyre që e duan këngën e mirëfilltë shqipe. Dava Gjergji është me origjinë nga Shqipëria veriore. Ajo e ka kultivuar një përmbajtje tipike të këndimit heroik, burrëror, karakteristikë e rapsodive të pasura të veriut të Shqipërisë etnike, që shtrihet nga Mirëdita, në Malësinë e Madhe, në Krajë e Shestan, në Plavë e Guci, dhe që arrin në viset më të thella veriore të Kosovës. Dava Gjergji e fuqizon trimërinë burrërore, për ta nxjerrë në sipërfaqe stilin autentik të këndimit. Kështu e përshkruajnë shumica e shqiptarëve këtë artiste të merituar. Ajo shpesh ka thënë se çiftelia është mësuesja e saj e parë. Dava Gjergji është nga Puka. Ajo interpreton prej vitesh këngët e veriut dhe edhe sot e kësaj dite është e mirëpritur nga publiku shqiptar kudo që ndodhet, qoftë në Atdhe, apo edhe në Diasporë. Zonja Gjergji na thotë se në fillim babai i saj këndonte, kurse ajo me vëllanë mësonin të këndonin me çifteli. Ndër të tjera, ajo tha se e ka pasur fatin e mirë që e ka pasur profesor artistin e popullit Ndojo Shipi, nga fshati i saj. Ai kishte merita të mëdha si drejtues artistik. Skena është e shenjtë. Atë duhet ta ruash dha ta vlerësosh nga të gjitha anët. Nëse nuk e vlerëson këngën, skenën dhe publikun, nuk je i kompletuar si këngëtar. Kënga, skena dhe publiku duhet të jenë gjërat primare për çdo këngëtar. Është disi e vështirë, por nuk je i kompletuar nëse nuk e bën këtë gjë. Për një njeri me përvojë nuk është edhe shumë e vështirë, sepse tashmë jemi mësuar me publikun dhe me skenën. Ne e dimë se çfarë duan ata, megjithëse nuk jemi perfekt, por përpiqemi që të jemi sa më pranë asaj që duan ata. Para ca ditësh, e patëm nderin që ta realizojmë një intervistë me këtë këngëtare të madhe, dhe ja se çfarë, ndër të tjera, na tha ajo.
Zonjë e nderuar, shumë faleminderit për kohën! Është nder i madh për mua që ma dhatë mundësinë ta realizoj këtë intervistë. Kush dhe çfarë është Dava Gjergji?
Ju lutem, është kënaqësi e veçantë për mua. Jam një njeri i thjeshtë dhe një familjare, meqë e dua familjen time të shenjtë, si dhe prindërit, por edhe familjen e bashkëshortit. Jam modeste dhe përpiqem ta kem një shpirt të madh për të gjithë njerëzit. Jam shumë mirë, ndihem mirë, e kur dëgjoj fjalë të mira nga Shqipëria mëmë dhe nga tokat tjera shqiptare, pa dyshim se jam edhe më mirë.
Dava Gjergji, më shumë është në emigracion, apo në Shqipëri?
Po, unë gjendem herë në Shqipëri, e herë në Hamburg të Gjermanisë. Ndërsa shpirtërisht, kuptohet, gjithnjë jam me Shqipërinë, me vendin tim. Nga atje shikoj gjithnjë dhe nga atje marr edhe frymë, sepse atje linda dhe u rrita. Ndërsa në Hamburg jetoj dhe i jam falënderues shtetit mik gjerman të kombit tonë, meqë na i ka mundësuar të gjitha të mirat.
Të kujtohet kënga e parë?
Patjetër se më kujtohet. Kjo ka ndodhur kur kam qenë shumë e vogël, sigurisht në klasë të parë, në festën e fëmijëve – 1 Qershor. Me këtë pyetje më keni kthyer shumë vite prapa. Sa të ëmbla ishin ato vite të vegjëlisë. Më merr shumë malli për Atdheun.
Na thoni dy-tri fjalë për jetën tuaj?
Nuk është edhe e lehtë t’i them disa fjalë për veten time, megjithatë do ta respektoj profesionin tuaj. Kam lindur në fshatin Gojan të rrethit të Pukës. Kam jetuar në fshat deri në vitet e ‘90-ta. Rrjedh nga një familje e varfër dhe njëkohësisht shumë punëtore, siç ka qenë koha atëherë. E kam mbaruar shkollën e muzikës në Tiranë dhe kam punuar në Pallatin e Kulturës në Pukë deri në kohën e demokracisë. Më pastaj, kam dalë në Evropë, duke kënduar, e deri në Amerikë. E qetë, paqësore, ua dua të mirën të gjithë atyre që ia duan të mirën krejt botës. Shqipërinë e kam në zemër dhe do aty ta mbaj përgjithmonë.
Dava Gjergji dhe kënga?
Kënga është pjesë e jetës sime dhe të dyja shkojnë krahas me njëra tjetrën. Jo, jetën nuk mund ta mendoj pa këngën. Kam kënduar si e vogël, e po ashtu edhe baba im ka kënduar, sikur edhe vëllai. Jeta ka ecur dhe po ecën bashkë me këngën. E dua këngën, ashtu siç e dua jetën, ashtu siç e dua familjen dhe ashtu siç e dua Shqipërinë.
E kishe menduar jetën pa kënduar?
Jo, kurrë nuk e kam menduar këtë. As që përpiqem ta paramendoj jetën pa këngë. E, dua të ju tregoj se nëna ime dëshironte shumë që unë të bëhesha mjeke, por nuk u bëra, sepse nuk e doja më tepër këngën, dhe prandaj u bëra këngëtare.
Cila këngë të pëlqen më shumë gjatë gjithë karrierës sate?
Nuk mund ta cilësoj, i kam të gjitha njëlloj, por kënga patriotike më fle më tepër në shpirt.
Si e sheh këngën shqipe sot?
Aiii, kënga shqipe sot! Kanë hyrë shumë rryma. Por, kënga popullore dhe muzika e lehtë do të ngelen në jetën e shqiptarëve, brez pas brezi. Nuk ka më mirë se të jemi origjinalë. Gjithçka që është fals, del e shihet, pastaj vdes shpejt. Kemi këngë të bukura dhe e kemi një kulturë të lashtë. Është më mirë të investojmë më shumë në artin e mirëfilltë, sesa në kulturën e huaj. Ne duhet t’i duam dhe t’i respektojmë të tjerët, por tonën duhet ta duam pak më shumë.
Sa këngë i dini përmendsh?
Me besoni, nuk i kam numëruar kurrë. Por, kam marrë pjesë nëpër shumë koncerte dhe kam kënduar shumë këngë. Nuk e harroj edhe një koncert që e kam pasur pas luftës në Prishtinë. Kënga «Jam shqiptar i Shqipërisë së vjetër» u prit shumë mirë. Kam kënduar edhe këngë të tjera patriotike, si për heronjtë, por edhe këngë për bashkimin kombëtar. Më duhet të mendoj shumë për t’i kujtuar të gjitha këngët që i di përmendësh. Eksperienca të jep shumë siguri në vete dhe jam pranuar mirë para publikut, kudo që jam prezantuar.
I keni shkruar tekstet e këngëve tua?
Po, ka pasur shumë raste kur edhe i kam shkruar. Përpiqem të bëj diçka që përshtatet me zërin tim.
Jeni e pranishme me këngën tuaj edhe nëpër dasma?
Gjithsesi, sidomos tash në kohën e verës. Jam e ftuar nëpër dasma, si në Tiranë, në Kosovë e në Maqedoni. Kohën e lirë ia kushtoj djalit tim, si dhe familjes sime.
Shkoni shpesh në Atdhe?
Patjetër. Kosovën e kam si Tiranën, ngase bashkëshortin e kam nga Kosova dhe jam shumë e lumtur. E falënderoj të madhin Zot për të gjitha të mirat që i kam sot!
Zonjë e nderuar, Ju falënderoj edhe një herë, duke mbetur me shpresë se përsëri do të kemi mundësi takimi dhe bashkëbisedimi.
Ju falënderoj edhe Ju dhe i përshëndes të gjithë lexuesit tuaj, kudo që ata ndodhen. ( dialogplus.ch)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn